Forslag til RÅDETS BESLUTNING om bemyndigelse af Kongeriget Nederlandene til at anvende en foranstaltning, der fraviger bestemmelserne i artikel 11 i Rådets sjette direktiv (77/388/CEE) af 17 maj 1977 om harmonisering af medlemsstaternes lovgivning om omsætningsafgifter

(forelagt af Kommissionen)

BEGRUNDELSE

INDLEDNING

Regeringen i Nederlandene har ved brev, som Kommissionens Generalsekretariat modtog den 1. september 1999, anmodet om tilladelse til på grundlag af artikel 27 i Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [1] at anvende en foranstaltning, der fraviger bestemmelserne i artikel 11, litra A, stk. 1, litra a), i nævnte direktiv.

[1] EFT L 145 af 13.6.1977, s. 1. Direktivet er senest ændret ved direktiv 1999/85/EF (EFT L 277 af 28.10.1999, s. 34).

De øvrige medlemsstater er i overensstemmelse med artikel 27 blevet underrettet om anmodningen fra Kongeriget Nederlandene ved brev af 28. oktober 1999.

ANMODNINGENS LEGITIMITET

Denne anmodning falder ind under rammerne for den første erklæring til Rådets mødereferat fra 12. oktober 1998 i forbindelse med vedtagelsen af direktiv 98/80/EF (særlig ordning for investeringsguld) [2]. Af erklæringen fremgår det, at "Rådet og Kommissionen ser positivt på anmodninger om en særlig foranstaltning i henhold til artikel 27, stk. 1 til 4, i direktiv 77/388/EØF".

[2] EFT L 281 af 17.10.1998, s.31.

Der vil blive taget udgangspunkt i følgende princip:

"Hvis en afgiftspligtig udfører tjenesteydelser, der omfatter forarbejdning af investeringsguld, som ikke er pålagt afgifter og tilhører en anden person, hvorved guldet ikke længere kan betragtes som investeringsguld, er afgiftsgrundlaget for udførelsen af tjenesteydelser det af den afgiftspligtige fakturerede beløb for disse tjenesteydelser forøget med værdien af det guld, som indgår i det færdige produkt."

FORMÅLET MED DEN PÅTÆNKTE FORANSTALTNING

Den af Nederlandene påtænkte foranstaltning har til formål at forhindre, at der ikke betales moms af investeringsguld, som ikke er pålagt afgifter, og som benyttes som råmateriale til fremstilling af forbrugsgoder (smykker). Formålet med den påtænkte foranstaltning er ligeledes at undgå konkurrenceforvridning, som ellers vil kunne ramme de direkte leverancer af guldprodukter.

BESKRIVELSE AF FORANSTALTNINGEN

Den påtænkte foranstaltning medfører, at hvis en erhvervsdrivende udfører en tjenesteydelse, som består i forarbejdning af investeringsguld, der tilhører en anden, hvorved dette guld ikke længere kan betragtes som værende investeringsguld, så forøges den afgiftspligtige værdi (det beløb, som den erhvervsdrivende får for det udførte arbejde) vedrørende denne forarbejdning med værdien af guldet, som er indeholdt i færdigvaren, og som svarer til den pris, der er blevet betalt for investeringsguldet.

KOMMISSIONENS UDTALELSE

Med direktiv 98/80/EF af 12.10.1998 er der indført en særlig momsordning for investeringsguld, som skal være trådt i kraft i hele Den Europæiske Union den 1. januar 2000, og som indebærer, at transaktioner vedrørende investeringsguld fritages for moms.

Som det er anført i betragtning nr. 2 og 3 i direktivet har den særlige behandling, der anvendes for investeringsguld, til formål at gøre det lettere at anvende det til finansielle investeringsformål og at forbedre Fællesskabets guldmarkeds internationale konkurrenceevne.

Ifølge direktivet skal medlemsstaterne træffe effektive kontrolforanstaltninger for at bekæmpe nye muligheder for skattesvig og skatteunddragelse, som kan opstå som følge af den dobbelte anvendelse af guld (betragtning nr. 7).

Muligheden for at fravige sjette direktiv for at undgå visse former for skattesvig og skatteunddragelse er angivet i artikel 27 i nævnte direktiv.

Den af Nederlandene påtænkte foranstaltning falder inden for disse rammer, eftersom den har til formål at forhindre misbrug af momsfritagelse for investeringsguld, når dette guld ikke anvendes til investeringsformål, men som råmateriale til fremstilling af et forbrugsgode.

Ved beskatning af det færdige produkt ud fra et beskatningsgrundlag, der udover den modværdi, der modtages for den udførte forarbejdning, også omfatter værdien af det anvendte investeringsguld, ophæves fritagelsen for leveringen af investeringsguldet efterfølgende, og der sikres en behandling, som er tilsvarende behandlingen ved direkte salg af guldsmykker, hvor momsen lægges på den samlede værdi af godet.

Denne foranstaltninger er efter Kommissionens opfattelse af en sådan art, at det virker afskrækkende at indkøbe investeringsguld til andre formål med henblik på at slippe for momsbetalingen.

Denne foranstaltning tager form af en fravigelse fra artikel 11, litra A, stk. 1, litra a), i sjette direktiv, eftersom der til de elementer, der skal indgå i beregningsgrundlaget, tilføjes værdien af det investeringsguld, der er blevet anvendt som råmateriale til fremstillingen af forbrugsgoderne.

Kommissionen er af den opfattelse, at det er en fordel at begrænse gyldighedsperioden for denne fravigelse til 31. december 2004 for på det tidspunkt at kunne foretage en evaluering af, hvordan fravigelsesforanstaltningen har fungeret, i betragtning af hvilken udvikling der sker i anvendelsen af den særlige ordning for investeringsguld, der blev indført med direktiv 98/80/EF.

Forslag til

RÅDETS BESLUTNING

om bemyndigelse af Kongeriget Nederlandene til at anvende en foranstaltning, der fraviger bestemmelserne i artikel 11 i Rådets sjette direktiv (77/388/CEE) af 17 maj 1977 om harmonisering af medlemsstaternes lovgivning om omsætningsafgifter

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets sjette direktiv (77/388/EØF) af 17. maj 1977 om harmonisering af medlemsstaternes lovgivning om omsætningsafgifter [3] - Det fælles merværdiafgiftssystem: ensartet beregningsgrundlag, særlig artikel 27,

[3] EFT L 145 af 13.6.1977, s. 1. Direktivet er senest ændret ved direktiv 1999/85/EF (EFT L 277 af 28.10.1999, s. 34).

under henvisning til forslag fra Kommissionen [4], og

[4] EFT C af , s. .

ud fra følgende betragtninger:

(1) Regeringen i Nederlandene har ved brev, som Kommissionens Generalsekretariat modtog den 1. september 1999, anmodet om tilladelse til på grundlag af artikel 27 i Rådets sjette direktiv 77/388/EØF af 17 maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag at anvende en foranstaltning, der fraviger bestemmelserne i artikel 11, litra A, stk. 1, litra a), i nævnte direktiv.

(2) I henhold til artikel 27, stk. 1, i Rådets sjette momsdirektiv kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i dette direktiv, for at forenkle afgiftsopkrævningen eller for at undgå visse former for svig eller skatteunddragelse.

(3) I overensstemmelse med ovennævnte artikel 27 er medlemsstaterne blevet underrettet om anmodningen fra Kongeriget Nederlandene ved brev af 28. oktober.

(4) Beskatningsgrundlaget ved levering af goder og tjenesteydelser er ifølge artikel 11, litra A, stk. 1, litra a), i sjette direktiv, den samlede modværdi, som leverandøren eller tjenesteyderen modtager eller vil modtage af køberen, aftageren eller tredjemand for de pågældende transaktioner.

(5) Som fravigelse af disse bestemmelser har Kongeriget Nederlandene anmodet om tilladelse til at kunne medregne værdien af det råmateriale, der er leveret af aftageren af tjenesteydelsen, og som er blevet anvendt til fremstilling af det færdige produkt, i beskatningsgrundlaget for forarbejdning af investeringsguld.

(6) Denne fravigelse, der skal forhindre misbrug af den afgiftsfritagelse, der gælder for investeringsguld, har til formål at undgå visse former for svig eller skatteunddragelse og opfylder derfor betingelserne i artikel 27 i sjette direktiv.

(7) Denne svig eller skatteunddragelse består hovedsageligt i i første omgang at indkøbe investeringsguld, der er fritaget for moms, og som derefter bliver omdannet til smykker, hvor der kun betales moms svarende til selve forarbejdningen.

(8) Fravigelsen tillades indtil 31. december 20004, hvorefter der vil kunne foretages en evaluering af, hvordan fravigelsesforanstaltningen har fungeret, ud fra hvilken udvikling der sker i anvendelsen af den særlige ordning for investeringsguld, der blev indført med direktiv 98/80/EF.

(9) Fravigelsesbestemmelsen har ikke negativ indvirkning på Det Europæiske Fællesskabs egne indtægter fra merværdiafgifter -

VEDTAGET FØLGENDE BESLUTNING:

Artikel 1

Som fravigelse af bestemmelserne i artikel 11, litra A, stk. 1, litra a), i direktiv 77/388/EØF bemyndiges Kongeriget Nederlandene til at medregne værdien af det det guld, der er indeholdt i det færdige produkt, svarende til den pris, der er betalt for dette investeringsguld, i beskatningsgrundlaget for den afgift, der skal betales for levering af tjenesteydelser, der består i forarbejdning af investeringsguld, der ikke er pålagt afgifter.

Artikel 2

Denne tilladelse udløber den 31. december 2004.

Artikel 3

Denne beslutning er rettet til Kongeriget Nederlandene.

Udfærdiget i Bruxelles, den [&].

På Rådets vegne

Formand